Bejaardes by ouetehuis tydens beurtkrag beroof | Netwerk24
Deur Lynn Williams 18 Oktober 2019 14:09
Die 76-jarige klaer wat by die ouetehuis in Lakeside-weg, Chelsea, woon, het omstreeks 20:00 haar deur oopgemaak om haar hond uit te laat.
Volgens die polisie het vier verdagtes die vrou by haar huis ingedwing. Hulle het ’n ysterpyp en ’n vuurwapen by hulle gehad en het geld van die bejaarde geëis.
Kapt. Sandra Janse van Rensburg, polisiewoordvoerder, sê die verdagtes het ook na drie ander inwoners se kamers gegaan en geld en twee selfone gebuit.
Die verdagtes het daarna weggehardloop. Niemand is beseer nie.
Die polisie het inwoners – en veral inwoners van ouetehuise – versoek om saans wanneer beurtkrag van toepassing is, veral waaksaam te wees. Inwoners word aangeraai om hul vensters toe te hou en deure gesluit en om dit nie oop te maak vir enigiemand wat hulle nie verwag nie.
Meer oor: Port Elizabeth | Misdaad | Beroof | Bejaardes | Beurtkrag | Ouetehuis